賦永叔家白鸚鵡雜言
作者：梅堯臣
朝代：宋

paragraphs: 交翠衿，刷羽。
性安馴，善言語。
金籠愛，養婦女，是爲隴山之鸚鵡。
有白其類，毛冠角舉。
圓舌柔音世競許，方尾鶻身食稻稰。
白鵠之白是其常，越羣超衆由天與。
胡人望氣海上來，獻於公所奇公才。
公持大筆寫萬物，驚葩萼，如春雷。
方夸玉兔未詠此，依約似畏常娥猜。
坐無禰正平，胡爲使我作賦其間哉。